ระเบียบกรมการขนส่งทางบก ว่าด้วยการดำเนินการเกี่ยวกับทะเบียนและภาษีรถตามกฎหมายว่าด้วยการขนส่งทางบก (ฉบับที่ 4) พ.ศ. 2547

ระเบียบกรมการขนส่งทางบก
ระเบียบกรมการขนส่งทางบก
ว่าด้วยการดำเนินการเกี่ยวกับทะเบียนและภาษีรถ
ตามกฎหมายว่าด้วยการขนส่งทางบก
(ฉบับที่ ๔)
พ.ศ.
๒๕๔๗
  

ตามที่ได้มีระเบียบกรมการขนส่งทางบก
ว่าด้วยการดำเนินการเกี่ยวกับทะเบียนและภาษีรถ ตามกฎหมายว่าด้วยการขนส่งทางบก พ.ศ.
๒๕๓๙ ลงวันที่ ๒๙ มกราคม ๒๕๓๙ ไว้แล้ว นั้น

โดยที่เป็นการสมควรแก้ไขเพิ่มเติมวิธีปฏิบัติเกี่ยวกับการดำเนินการด้านทะเบียนและภาษีรถ
ตามกฎหมายว่าด้วยการขนส่งทางบก ให้เป็นไปด้วยความเรียบร้อยเหมาะสมยิ่งขึ้น
อธิบดีกรมการขนส่งทางบกจึงวางระเบียบไว้ ดังต่อไปนี้

ข้อ ๑ ระเบียบนี้เรียวกว่า ระเบียบกรมการขนส่งทางบก
ว่าด้วยการดำเนินการเกี่ยวกับทะเบียนและภาษีรถ ตามกฎหมายว่าด้วยการขนส่งทางบก
(ฉบับที่ ๔) พ.ศ. ๒๕๔๗

ข้อ ๒[๑] ระเบียบนี้ให้ใช้บังคับตั้งแต่วันที่ ๑
กันยายน พ.ศ. ๒๕๔๗ เป็นต้นไป

ข้อ ๓ ให้ยกเลิกความในข้อ ๗
แห่งระเบียบกรมการขนส่งทางบก ว่าด้วยการดำเนินการเกี่ยวกับทะเบียนและภาษีรถ
ตามกฎหมายว่าด้วยการขนส่งทางบก พ.ศ. ๒๕๓๙ และให้ใช้ความต่อไปนี้แทน
ข้อ ๗
กรณีที่ผู้ประกอบการขนส่งขอวางหลักทรัพย์เพื่อประกันความเสียหายอันเกิดจากการขนส่ง
ตามพระราชบัญญัติการขนส่งทางบก พ.ศ. ๒๕๒๒ เป็นสัญญาประกันภัยและกรมธรรม์ประกันภัยเมื่อมายื่นดำเนินการทางทะเบียนรถเกี่ยวกับการจดทะเบียนรถ
การต่ออายุทะเบียนและชำระภาษีรถหรือการโอนรถที่มีการเปลี่ยนแปลงผู้ประกอบการขนส่ง
ผู้ประกอบการขนส่งหรือผู้ประกอบการขนส่งผู้รับโอนจะต้องแนบสัญญาประกันภัยและกรมธรรม์ประกันภัยที่มีความคุ้มครองไม่น้อยกว่าสามสิบวันนับแต่วันที่ได้นำมาใช้วางเป็นหลักทรัพย์
และผู้ประกอบการขนส่งต้องเอาประกันภัยความเสียหายแก่ชีวิตและร่างกายของบุคคลภายนอก
เนื่องจากการขนส่งโดยรถของตนที่ใช้ในการขนส่งแต่ละคันตามที่กำหนดในกฎกระทรวง
กรณีที่มีการนำสัญญาประกันภัยและกรมธรรม์ประกันภัยรวมของรถที่ใช้ในการขนส่งหลายๆ
คันมาแสดง
ให้นายทะเบียนผู้รับเป็นหลักทรัพย์ในครั้งแรกเป็นผู้บันทึกข้อความการรับหลักทรัพย์ไว้ในต้นฉบับสัญญาประกันภัยและกรมธรรม์ประกันภัยต้นฉบับ
และรับรองสำเนาสัญญาประกันภัยและกรมธรรม์ประกันภัยสำหรับรถที่ใช้ในการขนส่งที่ยังคงเหลืออยู่ของรถที่ใช้ในการขนส่งทุกคัน
เพื่อมอบให้ผู้ประกอบการขนส่งนั้นนำไปใช้สำหรับการดำเนินการทางทะเบียนสำหรับรถคันอื่นๆ
ต่อไปด้วย
ในกรณีที่ผู้ประกอบการขนส่งรายใดมีเหตุผล
ความจำเป็นที่ไม่อาจนำต้นฉบับสัญญาประกันภัยและกรมธรรม์ประกันภัยมาแสดงได้
เนื่องจากมีข้อบังคับต้องนำต้นฉบับไปประกอบหลักฐานในการเบิกจ่ายตามระบบบัญชีแล้ว
ก็ให้นำสำเนาคู่ฉบับมาแสดงแทนก็ได้ แต่ทั้งนี้ ต้องมีหนังสือยืนยันถึงเหตุผล
ความจำเป็นดังกล่าวมาด้วย
ในกรณีที่ผู้ประกอบการขนส่งรายใดไม่อาจนำต้นฉบับสัญญาประกันภัยและกรมธรรม์ประกันภัยมาวางเป็นหลักทรัพย์ได้ในคราวเดียวกันกับการยื่นคำขอจดทะเบียนหรือต่ออายุทะเบียนและชำระภาษีรถ
ก็ให้นายทะเบียนใช้ดุลยพินิจรับเอกสารหลักฐานอื่นซึ่งแสดงให้เห็นหรือเชื่อได้ว่า
ผู้ได้รับใบอนุญาตประกอบการขนส่งได้จัดทำประกันภัยไว้แล้วจริงก่อนก็ได้ แต่ทั้งนี้
ผู้ได้รับใบอนุญาตประกอบการขนส่งรายนั้นต้องมีบันทึกยืนยันหรือรับรองว่าจะนำต้นฉบับพร้อมทั้งสำเนามาให้ในภายหลัง
แต่อย่างช้าต้องไม่เกินกำหนดสามสิบวัน นับแต่วันยื่นคำขอ

ข้อ ๔ ให้เพิ่มความต่อไปนี้เป็นข้อ ๗ ทวิ
แห่งระเบียบกรมการขนส่งทางบกว่าด้วยการดำเนินการเกี่ยวกับทะเบียนและภาษีรถ
ตามกฎหมายว่าด้วยการขนส่งทางบก พ.ศ. ๒๕๓๙
ข้อ ๗ ทวิ
กรณีที่ผู้ประกอบการขนส่งได้จัดให้มีการประกันภัย
ตามกฎหมายว่าด้วยความคุ้มครองผู้ประสบภัยจากรถ สำหรับรถคันใดไว้แล้ว
ผู้ประกอบการขนส่งจะนำสัญญาประกันภัยและกรมธรรม์ประกันภัยดังกล่าวมาใช้วางเป็นหลักทรัพย์ก็ได้ถ้าปรากฏว่าสิ้นสุดของการเอาประกันภัยมีระยะเวลาไม่น้อยกว่า
หรือวันเดียวกับวันสิ้นอายุภาษีประจำปีของปีถัดไป
ในกรณีการขอต่ออายุทะเบียนและชำระภาษีรถ
ถ้าผู้ประกอบการขนส่งมิได้แนบหลักฐานการเอาประกันภัย
ตามพระราชบัญญัติคุ้มครองผู้ประสบภัยจากรถ พ.ศ. ๒๕๓๕ ประกอบคำขอ
และยืนยันว่าจะขอต่ออายุทะเบียนและชำระภาษีรถไปก่อน ก็ให้ดำเนินการได้ แต่ทั้งนี้
จะต้องมีเหตุผลและความจำเป็นและได้รับอนุมัติจากนายทะเบียนที่ได้รับมอบหมาย

ข้อ ๕ ให้เพิ่มความต่อไปนี้เป็นข้อ ๗ ตรี
แห่งระเบียบกรมการขนส่งทางบกว่าด้วยการดำเนินการด้านทะเบียนและภาษีรถ
ตามกฎหมายว่าด้วยการขนส่งทางบก พ.ศ. ๒๕๓๙
ข้อ ๗ ตรี
สำหรับผู้ประกอบการขนส่งที่วางหลักทรัพย์อย่างอื่น นอกจากหลักทรัพย์ตามข้อ ๗ ทวิ
เมื่อมายื่นขอดำเนินการทางทะเบียนและภาษีรถ สำหรับในกรณีขอจดทะเบียนรถ
หรือขอต่ออายุทะเบียนและภาษีรถ ผู้ประกอบการขนส่งจะต้องแนบหลักฐานการทำประกันภัย
ตามพระราชบัญญัติคุ้มครองผู้ประสบภัยจากรถซึ่งมีระยะเวลาการเอาประกันภัยสิ้นสุดไม่น้อยกว่าหรือวันเดียวกับวันสิ้นอายุภาษีประจำปีของปีถัดไป
เช่นเดียวกับที่กำหนดในข้อ ๗ ทวิ ด้วย

ข้อ ๖ ให้รองอธิบดี (ฝ่ายปฏิบัติการ)
กรมการขนส่งทางบก รักษาการตามระเบียบนี้


ประกาศ
ณ วันที่ ๑๓ สิงหาคม พ.ศ. ๒๕๔๗
ปิยะพันธ์ จัมปาสุต
อธิบดีกรมการขนส่งทางบก




































อัมภิญา/พิมพ์
๑๘
กันยายน ๒๕๕๐
ปฐมพร/ตรวจ
๔
ตุลาคม ๒๕๕๐

[๑]
ราชกิจจานุเบกษา เล่ม ๑๒๑/ตอนที่ ๘๓ ง/หน้า ๑๘๒/๑๔ ตุลาคม ๒๕๔๗